Montañés (1794)

Montañés oli Espanjan laivaston vuonna 1794 vesille laskettu Montañés-luokan kaksikantinen 74-tykkinen linjalaiva.

 Valmistus 

Alus perustui José Romero y Fernández de Landan suunnitelmiin San Ildefonso -luokasta ja saatuihin kokemuksiin, mutta Julián Martín de Retamosa lisäsi kelluvuutta. Alus tilattiin 24. marraskuuta 1792 Ferrolista ja siihen käytetyt varat luovutti Cantabrian väestö. Alus laskettiin vesille 14. toukokuuta 1794 ja otettiin palvelukseen syyskuussa päällikkönään Casimiro Vigodet. Aluksen kuparoitu pohja mahdollisti suuremman nopeuden kuin muilla aikakauden aluksilla aluksen saavuttaessa myötätuuleen jopa 14 solmun ja vastatuulen kahdeksan solmun nopeuden.Goodwin, Peter s. 220Winfield et al 2023 s. 161-162

 Palvelus 
Alus osallistui 1794 Biskajanlahden sotaretkeen. Alus lähti syyskuussa 1794 Ferrolista Monarcan kanssa koeajoihin, mistä ne palasivat marraskuussa Ferroliin. José Jordán vastaanotti joulukuussa aluksen päällikkyyden. Se osallistui Lángaran laivastossa Rosasinlahden sotaretkeen partioiden Mahónin edustalla. Kuninkaallinen määräys, joka annettiin 3. maaliskuuta 1795, ilmoitti kaikkien uusien 74-tykkisten linjalaivojen perustuvan Montañesin suunnitelmiin. Maaliskuussa 1795 alus oli Lángaran laivastossa Mahónissa.

Aluksen miehistö valtasi 30. maaliskuuta 1795 Reina Luisan kanssa Ranskan merivoimien fregatin Iphigenian. Se saapui huhtikuussa Sant Feliu de Guíxolsiin, mistä se jatkoi Mahóniin. Alus liitettiin 16. kesäkuuta Álavan laivastoon, joten se lähti Mahónista Cádiziin päällikkönään Isidoro García del Postigo. Alus saapui 27. heinäkuuta Cádiziin, jossa se liitettiin Mazarredon laivastoon. Alus lähti 22. marraskuuta Cádizista Álavan laivueessa Kap Hornin kautta Chileen ja Peruun. Laivue pysähtyi Falklandin saarilla täydentämässä varastojaan ennen Kap Hornin kiertämistä.

Alus saapui 4. maaliskuuta 1796 Chileen laivueen pääosan kanssa Talcaguanonlahdelle, jonne San Pedro Apóstol saapui vasta kaksi päivää myöhemmin. Laivue saapui Callaoon ja edelleen Manilaan, jonne se saapui 25. joulukuuta. Laivue saapui 8. tammikuuta 1797 Caviteen, mistä alus lähti 20. huhtikuuta San Pedro Apóstolin sekä fregattien Santa María de la Cabezan, Santa Marían, Faman ja Santa Lucían kanssa. Laivueeseen osui 24. huhtikuuta kaksi vuorokautta kestänyt hurrikaani, joka upotti Santa Marían. Laivueen oli pakko palata 11. toukokuuta Caviteen.

Alus suojasi 26. heinäkuuta 1801 Cavitesta nao Rey Carlosin Acapulcoon, jonne se saapui 15. marraskuuta 1801 ilman saatettavaa. Alus lähti 11. maaliskuuta 1802 Acapulcosta kolme miljoonaa pesoa kuljettaneen Rey Carlosin kanssa Manilaan. Alus lähti 11. tammikuuta 1803 Cavitesta fregattien Nuestra Señora del Pilarin,  Nuestra Señora de la Cabezan, Faman ja Santa Lucían sekä urca Auroran kanssa kohti Hyväntoivonniemeä. Alus oli 1803 purjehduksen aikana amiraali Ignacio María de Álava y Sáenz de Navarreten lippulaivana. Laivue saapui 5. maaliskuuta Hyväntoivonniemen edustalle ja Cádiziin 15. toukokuuta. Alus oli kunnostettavana La Carracassa, jossa samalla lisättiin kesäkuussa tykkien määrä 74:stä 80:een.

Heinäkuussa 1803 alus lähti Cádizista Ferroliin, missä se oli 10. elokuuta. Alus palautettiin palvelukseen 13. marraskuuta 1804 Ferrolissa. Alus huollettiin ja pohja kuparoitiin 16. maaliskuuta 1805 Ferrolissa, minkä jälkeen se liitettiin 24. kesäkuuta Ferrolissa Grandallanan laivueeseen.

Alus palautettiin palvelukseen 24. kesäkuuta 1805 Cádizissa päällikkönään Francisco de Alsedo y Bustamante. Alus lähti 13. elokuuta Ferrolista yhdistettyyn ranskalais-espanjalaiseen laivastoon. Alus palasi 20. elokuuta yhdistetyn laivaston mukana Cádiziin, mistä se lähti 20. lokakuuta amiraali Villeneuven johtaman laivaston mukana merelle. Seuraavana päivänä käydyssä Trafalgarin taistelussa alus kuului Gravinan laivueen toiseen divisioonaan. Alsedo ja hänen sijaisensa Antonio Castaños saivat surmansa, jolloin aluksen päällikkyys siirtyi luutnantti Joaquin Gutiérrez de Rubalcavalle. Kaikkiaan aluksella sai surmansa 20 ja haavoittui 29 miehistönjäsentä. Aluksen miehistö valtasi takaisin Santa Anan ja Neptunon palaten 22. lokakuuta Cádiziin, mistä se lähti seuraavana päivänä avustamaan vaurioituneita aluksia. Alus siirrettiin 6. joulukuuta korjattavaksi La Carracaan, mistä se vapautui 25. helmikuuta 1806. 

Alus osallistui 9. kesäkuuta 1808 Cádizin taisteluun. Se suojasi 1. toukokuuta 1809 Cádizista San Lorenzon ja Britannian kuninkaallisen laivaston 74-tykkisten linjalaivojen HMS Leviathanin ja HMS Conquerorin kanssa neljää rahtialusta, jotka kuljettivat 1 485 ranskalaista sotavankia Kanarian saarille. Alus palasi Kanariansaarilta San Lorenzon kanssa Cádiziin, mistä se kuljetti 12. elokuuta 1809 Ferroliin aarteita ja erilaisia tarvikkeita alueella olleille sotilaille ja sotalaivoille. Alus palasi Ferrolista Cádiziin, missä se sijoitettiin 18. syyskuuta 1809 reserviin.

Aluksen miehistö valmisteli 6. maaliskuuta 1810 matkaa Cádizista Puerto Ricoon, kun kiinnitykset pettivät. Seuraavana päivänä alus ajautui rantaan Ranskan hallitsemalle Cádizin rannikon osalle. Rannikkopattereiden tuli sytytti 10. maaliskuuta aluksella tulipalon. Hylky nostettiin ja myytiin 12. maaliskuuta 1822 julkisella huutokaupalla.

 Lähteet 

 Viitteet 

Luokka:Reales Astilleros de Esteiro
Luokka:Montañés-luokan linjalaivat
Luokka:Trafalgarin taistelu